Når Aalborg Karneval i slutningen af maj, fylder Aalborgs gader med feststemte mennesker, sambamusik og flotte udklædninger, bliver det med Peter Mygind som frontfigur. Den folkekære skuespiller, der både har foldet sig ud i komiske roller som Score Kaj og Onkel Anders og i dramatiske pragtpræstationer - blandt andet som hovedrolleindehaver i "Nikolaj og Julie", bliver den 30. karnevalsregent i karnevalets snart 37 år lange historie. Peter Mygind skal krones som karnevalskonge den 17. maj i forbindelse med Aalborg Karnevals internationale parade. Paraden slutter på Gabels Torv ved Friis hvor Cimbrertyren skal brændes af og karnevalsugen officielt igangsættes. Søn afløser mor Peter Myginds mor Jytte Abildstrøm var faktisk karnevalsdronning tilbage i 2007 og det bliver dermed første gang at den "royale" titel går i arv fra mor til søn. Peter Mygind havde da også bare ventet på den dag hvor Aalborg Karneval ville ringe til ham og tilbyde ham tronen. - Jeg er utrolig beæret over at modtage titlen, og glæder mig meget til at opleve alle de fantastiske karnevalister og byens borgere, udtaler Peter Mygind, som af Aalborg Karneval beskrives som indbegrebet af Aalborg Karneval. - Den kærlighed han udstråler, er lige i tråd med vores kærlighed til vores karnevalister, udtaler Mette Bugge, formand for Aalborg Karneval. Videohilsen fra Peter Mygind Peter Mygind har - helt eksklusivt - sendt en videohilsen til TV2 Nord efter offentliggørelsen af den nye royale titel. Se den herunder.
Den folkekære skuespiller med det smittende humør, bliver den 30. karnevalskonge i Aalborg.